Lindie Strydom: Die terugkeeroomblikNina met haar pruik en teddiebeer in die hand! Foto: Lindie Strydom Die atleet, Lasse Viren het tydens die 1976 Olimpiese Spele, halfpad in die 10 000 meter geval, opgestaan en uiteindelik die resies gewen in ŉ nuwe wêreldrekordtyd. Die volgende dag het hy die 5 000 meter wedloop sommer ook gewen. Gary Player was tydens die 1978 Meesterstoernooi in die tiende plek, sewe houe agter die voorloper, maar ná ses voëltjies op die finale nege gate, het hy die gesogte groen baadjie aangetrek. Die branderplankryer, Kelly Slater, het eers vyf agtereenvolgende wêreldtitels behaal en toe na sy terugkeer, weer ses in ŉ ry. Hy is vandag nog beide die jongste én die oudste man met ŉ wêreldtitel agter sy naam. Ek geniet ŉ storie van iemand wat ŉ comeback maak en die sportkringe veral het baie voorbeelde, maar my dogtertjie, Nina (10) het onlangs op die verhoog ŉ terugkeeroomblik beleef waarvan ek haar eintlik wou red of spaar. Terwyl sy deelgeneem het aan ŉ sangkompetisie, het die wiele so bietjie afgekom en soos mens kan verwag, was haar teleurstelling maar groot. Ek was so onseker of ek haar in die kar moet laai en huis toe vat of weer moet laat sing, soos iemand wat na ŉ kaping eintlik so vinnig as moontlik weer moet bestuur. Nina het self die maskara van haar wange afgevee, die pruik op haar kop gesit en met ŉ teddiebeer in die hand teruggegaan om die amper ironiese woorde van die blyspele “Annie” se Tomorrow te gaan sing: “When I’m stuck with a day that’s grey and lonely, I just stick out my chin, and grin and say – the sun will come out tomorrow so ya gotta hang on ‘til tomorrow, come what may!” Ek en haar twee boeties, wat ook daar was die middag, het na die tyd gesels oor hoe dapper sy was om terug te gaan en weer te sing, soveel so, dat sy deur die Here se genade, daardie ervaring eintlik as iets positiefs gebêre het: “Die dag toe ek weer probeer het!” Die sertifikaat staan nou vir haar comeback. Ek is bly Jesus hou nie sertifikaatseremonies waar jy simbole van jou laagste oomblikke voor almal op ŉ verhoog moet gaan haal nie, maar ek is soms bang mens beweeg te maklik aan! Ek wil nooit ŉ dag of oomblik vergeet waar ek my in Genade vasgeloop het nie. Of dit die wintervet is wat jy wil afskud met ŉ comeback hierdie lente en of dit die slegte ervaring van ŉ kaping of ŉ sonde is wat voel of dit jou bly pootjie – dit begin met ŉ besluit dat hierdie oomblik of laagtepunt, teleurstelling, flop of fout my nie finaal sal definieer nie! Ek sal nie hier bly lê nie! In antwoord op Jesus se uitnodiging van “come back” kan ek in die treffende woorde (en aksent) van Arnold Schwarzenegger sê: “I’ll be back!” Lees Lindie Strydom se vorige rubrieke op Maroela Media.